
DOCUMENT SUPORT
pentru consultarea realizată în cadrul procedurii de Test IMM, privind modificarea și completarea Ordinului ministrului muncii, familiei, tineretului și solidarității sociale nr. 987/2026 privind aprobarea Metodologiei de elaborare și actualizare a Listei ocupațiilor deficitare prevăzute la art. 1 alin. (4) din Ordonanța de urgență a Guvernului nr. 32/2026 privind accesul străinilor pe piața muncii din România, precum și pentru modificarea și completarea unor acte normative


Consultarea are ca obiect evaluarea efectelor proiectului asupra mediului de afaceri, cu evidențierea efectelor asupra microîntreprinderilor și întreprinderilor mici și mijlocii. Contribuțiile vor fi analizate la definitivarea proiectului și la întocmirea raportului Testului IMM.

Ce se propune
Prima intervenție reduce de la 10 la 5 atât pragul contractelor individuale de muncă (CIM), cu normă întreagă, încheiate de angajatori cu străini, cât și pragul avizelor de angajare, prevăzute la art. 6. La actualizarea semestrială de la art. 11 se reduce la 5 pragul CIM, fără introducerea unui criteriu suplimentar privind avizele. Pragurile se aplică pe ocupație; nu reprezintă numărul salariaților pe care trebuie să îi aibă fiecare angajator.
A doua intervenție propune un termen de 10 zile calendaristice pentru analiza și comunicarea rezultatului privind propunerile de actualizare în situațiile prevăzute de art. 14 și, dacă analiza este favorabilă, pregătirea proiectului și inițierea actualizării. Adoptarea și publicarea ordinului rămân supuse procedurilor legale.

Scopul evaluării impactului asupra IMM
Evaluarea urmărește efectele propunerilor asupra accesului la forța de muncă, costurilor și sarcinilor administrative, diferențiate în funcție de categoria de întreprindere și de specificul activității. Sunt relevante inclusiv situațiile de recrutare de volum redus, în măsura în care acestea pot fi documentate de respondenți.
Analiza proporționalității măsurilor are în vedere libertatea economică și condițiile de desfășurare a activității întreprinderilor, împreună cu obiectivele privind ocuparea și protecția lucrătorilor. Includerea unei ocupații în Listă presupune verificarea tuturor condițiilor prevăzute de metodologie; recrutarea din state terțe se realizează cu respectarea legislației aplicabile.

Ce informații sunt utile
Sunt utile ocupația și codul COR, județul recrutării, numărul posturilor, demersurile făcute pentru recrutare, dificultățile întâlnite, costurile sau întârzierile și consecințele concrete ale neocupării. Estimările pot fi indicate ca intervale; se precizează perioada și sursa. Nu sunt solicitate datele personale ale lucrătorilor.

Opțiuni și efecte de examinat
Se compară menținerea pragurilor de 10 CIM și 10 avize cu reducerea coordonată la 5 CIM și 5 avize. Pentru actualizarea semestrială se compară pragurile CIM de 10 și 5. Se analizează efectele asupra recrutării, protecției lucrătorilor, costurilor și capacității administrative, iar celelalte soluții propuse de respondenți se examinează distinct.
Pentru procedura de la art. 14 se evaluează claritatea etapelor, documentele necesare și posibilitatea utilizării rezultatului analizei în planificarea recrutării. Termenul tehnic de 10 zile calendaristice se distinge de durata procedurilor legale de adoptare și publicare a ordinului.
Pentru fiecare măsură pot fi semnalate efecte favorabile, nefavorabile, mixte, absența unui efect sau imposibilitatea estimării. Evaluările vor fi însoțite, după caz, de date privind timpul alocat, costurile, documentele necesare și condițiile de aplicare.

Cum se folosesc răspunsurile
Răspunsurile vor fi analizate pe categorii de întreprinderi și pe tipuri de respondenți. Raportul va prezenta constatările, propunerile și modul de valorificare a observațiilor, împreună cu sursele și limitele evaluării.
Formularul se transmite până la 29.10.2026, ora 12.00, la adresa de e-mail dgfm@mmuncii.gov.ro. Reuniunea se desfășoară în data de 30.10.2026, în intervalul intervalul orar 10.00 – 12.00, în format hibrid, la sediul instituției din strada Dem. I. Dobrescu nr. 2-4, intrarea B, etaj 2, sala 205, sector 1, București și online prin link de conectare. Documentele proiectului sunt disponibile pe site-ul MMFTSS la adresa: https://mmuncii.gov.ro/ordin-pentru-modificarea-si-completarea-ordinului-ministrului-muncii-familiei-tineretului-si-solidaritatii-sociale-nr-987-2026-privind-aprobarea-metodologiei-de-elaborare-si-actualizare-a-listei-oc/.

Organizațiile pot transmite propria poziție și pot sprijini colectarea răspunsurilor individuale ale membrilor. În acest sens, vă rugăm să precizați dacă observațiile reprezintă poziția organizației sau rezultatul consultării membrilor.


Str.Dem.I.Dobrescu, nr.2-4, Sector 1, București, cod poștal 010026
Tel.: 021 313 62 67
www.mmuncii.gov.ro 




image1.png
MINISTERUL MUNCII
FAMILIEL, TINERETULUI SI SOLIDARITATII SOCIALE





